《观音大士赞》
宋代·释师范

大哉观自在，善观诸音声。
而於诸音声，不作音声见。
是见亦寂灭，亦无寂灭者。
由来离众苦，处处得解脱。
分身十方刹，救度於一切。
然於救度中，而无救度想。
如春在百花，不分长短枝。
又如月在水，不分大小器。
寻声随所念，平等获利益。
是三十三应，十四无畏法。
量方便大门，一一皆成就。
一一成就处，当体皆如幻。
我观如幻相，愿作如幻赞。
若有见闻者，当作如是观。